钦定古今图书集成/明伦汇编/氏族典/第122卷 > 陈康伯
## 钦定古今图书集成/明伦汇编/氏族典/第122卷 > 陈康伯

按《宋史陈康伯传》：“康伯字长卿，信之弋阳人。父亨仲，
提举江东常平。康伯幼有学行，宣和三年中上舍丙
科，累迁太学正。丁内艰。贵溪盗将及其乡，康伯起义，
丁逆击，俘其渠魁，邑得全。建炎末，为敕令删定官，预
修《绍兴敕令》，寻通判衢州，摄郡事。盗发白马原，康伯
督州兵进讨，克之，除太常博士，改提举江东常平茶”
盐。高宗进跸建康，康伯以职事过阙，得对，因请择将，
上开纳。绍兴八年，除枢密院大计议官，累迁户部司
勋郎中。康伯与秦桧太学有旧，桧当国，康伯在郎省
五年，泊然无求。十三年，始迁军器监借吏部尚书使
金。后金使至，诏康伯馆伴，端午赐扇帕，与论拜受礼。
言者以生事论，罢知泉州。秩满，三奉祠，垂十年。桧死，
起知汉州。将出峡，召对，除吏部侍郎，寻兼礼、户部。乞
约岁用兼刑部。前此有司希桧意，兴大狱，康伯平谳
直冤，士大夫存殁多赖之。除吏部尚书，寻拜参知政
事。自孙道夫使北还，已闻金以买马非约为言，朝廷
特恃和。康伯与同知枢密院事王纶白发其端。纶使
还，乃言“和好无他。”康伯持初论不变。九月，以通政大
夫守尚书右仆射、同中书门下平章事，例赐银绢。康
伯固辞减半，又辞兼史院。又命与汤思退辅政事，勿
惮商论，惟其当而已。普安郡王居潜藩，高宗一日谓
康伯当以使相封真王，今宜冠以属籍。于是诏以为
皇子，封建王实三十年二月也。明年三月，拜光禄大
夫、尚书左仆射。孝宗即位，命兼枢密使，进封信国公。
明年，以太保、观文殿大学士、福国公判信州。辞，丐外
祠，除醴泉观使。二年八月，起判绍兴府，且令赴阙奏
事，复辞。未几，召陪郊祀。时北兵再犯淮甸，人情惊骇，
皆望康伯复相。上出手札，遣使即家居召之。未出里
门，拜尚书左仆射、同中书平章事兼枢密使，进封鲁
国公。敌师退，寻以目疾免朝谒，卧家旬馀一奏事。干
道元年正月上辛，有事南郊，康伯起陪祀。已即丐归，
章屡上，不许。一日，出殿门，喘剧，舆至第薨，年六十有
九。赠太师，谥“文恭。”二子：伟节除直秘阁，安节赐同进
士出身。庆元初，配享孝宗庙庭，改谥“文正。”